google/wiki40b huggingface dataset:
PLZ M-15

Väljatöötamine

Õhusõiduk oli kavandatud kasutamiseks Poolas Nõukogude Liidu uue põllumajandusplaani teostamiseks. Lennuk oli mõeldud kasutamiseks Nõukogude Liidu kolhoosides ja sovhoosides väga suurtel põllumajanduslikel aladel. Nõue oli, et uus õhusõiduk peaks olema ajakohasem ja tõhusam kui Antonov An-2SKh ja An-2R. Poola oli eelnevalt tootnud põllumajanduslikku lennukit Antonov An-2R ekspordiks NSV Liitu, seetõttu seda hakatigi Poolas keskenduma põllumajanduslikele lennukitele. Nõukogude Liidus nõuti, et uuel lennukil kasutataks reaktiivmootorit. Disainimeeskonna juhid olid Kazimierz Gocyła ja Riamir Izmailov.
Selleks et uurida erinevaid probleeme, mis tulenesid reaktiivmootori kasutamisest aeglasel biplaanil, ehitati eksperimentaalne lennuk Lala-1 ehk Lendav Labor 1(Latające Laboratorium 1). Selle prototüüp valmis 10. veebruaril 1972. Lennuk koosnes An-2 esiosast ja tiibadest, kuid tagaosa raamistikul paiknes Ivchenko-Progress AI-25 reaktiivmootor (mida kasutatakse ka kolme mootoriga Yakovlev Yak -40 ja ühe mootoriga Aero L-39 Albatrosil). Lala-1 oli varustatud põllumajandusseadmetega ja selle testimine aitas edendada M-15 disaini.
M-15 esimene prototüüp tegi esimese lennu 30. mail 1973 ja teine ​​prototüüp 9. jaanuaril 1974. Järgnenud aastatel testiti prototüüpe intensiivselt. M-15 näidati 1976. aastal Pariisi lennundusmessil, kus see sai hüüdnime Belphegor.
Biplaani masstootmine algas 1976. aastal. Nõukogude Liidul oli plaan tellida kuni 3000 õhusõidukit, kuid esimene reaalne kasutus oli pettumust valmistav. Reaktiivlennuk ei olnud ökonoomne ja tootmine lõpetati 1981. aastal, kokku ehitati 175 lennukit ning neid kasutati ainult NSVLis. Arvatakse, et PZL M-15 on maailma ainuke põllundusreaktiivlennuk, maailma ainuke reaktiiv-biplaan ja maailma kõige aeglasem reaktiivlennuk, kui arvestada ainult masstoodetud lennukeid.

Disain

Õhusõiduki reaktiivmootor asub kokpiti kohal. Korrosiooni vältimiseks valmistati teatud osad laminaadist. Ülemised ja alumised tiivad olid ühendatud kahe suure mahutiga, mõlema suurus oli 1450 l (377 USA gal). Kolmerattaline maandur oli fikseeritud. Meeskond koosnes ühest piloodist ning vajaduse korral lisandus 2 tehnikut. M-15 oli varustatud pihustus- ja tolmutamisseadmega, mis olid varustatud suruõhuga.
Alexandru Ioan Cuza ülikool

Alexandru Ioan Cuza ülikool (rumeenia keeles Universitatea "Alexandru Ioan Cuza") on ülikool Rumeenias Iașis.
Ülikool asutati 1860.
Ülikoolis õpib üle 25 000 üliõpilase (2013).
Suur õlikala

Suur õlikala (Comephorus baikalensis syn Comephorus baicalensis, Pallas 1776) on õlikalalaste sugukonda õlikala perekonda kuuluv kala.
Õlikalalased on Baikalis elutsev endeemsete kalade sugukond. "Loomade elu" nimetab neid Baikali kõige huvitavamateks ja omapärasemateks kaladeks. 
Sellesse sugukonda kuulub üks perekond kahe liigiga, kes on mõlemad pelaagilise eluviisiga ehk veedavad kogu oma elu keskmises veekihis. Nad toituvad peaaegu eranditult kirpvähilistest. 
Õlikalad on peaaegu läbipaistvad, kahvaturoosa pärlmutriläikega. Teine silmaalune luuke on nõrgalt arenenud, kõhuuimed puuduvad. Rinnauimed on seevastu väga suured ja tugevad. Muidu on nad halvad ujujad. 
Emased on kuni 23 cm ja isased 13 cm pikad. Emased koevad juunist augustini kuni 2300 marjatera, millest kooruvad väljakujunenud vastsed. Pärast kudemist emased hukkuvad. 
Juba Pallase ajal kasutati suure õlikala rasva, näiteks meditsiinis. Tänapäeval püütakse suuri õlikalu rasva saamiseks töönduslikult. Suure õlikala kehas on rasva kuni 33%, seevastu väikese õlikala kehas kõigest 1,6–1,9%. 
Suur õlikala on baikali viigri põhitoit.
Waterloo & City Line

Waterloo & City Line on üks Londoni metroo 11 liinist, metroo lühim liin.
Liin avati 11. juulil 1898. Selle kogupikkus on ainult 2,4 kilomeetrit. Liinil on kaks jaama, Waterloo ja Bank.
Liini tunnusvärv on türkiis.
Johann Philipp Hoffmann

Johann Philipp Hoffmann (ka Johann Philipp Hofmann; 3. märts 1765 Erfurt – 3. detsember/15. detsember 1819 Kuressaare) oli Eesti vaimulik.
Ta õppis usuteadust Erfurdi, Jena (ei olnud immatrikuleeritud) ja (immatrikuleeriti 19. mail 1786) Halle ülikoolis. Magister. Aastast 1794 töötas koduõpetajana Eestimaal. Aastast 1798 oli ta aserektoriks (konrektor) Pärnus.
Aastatel 1803–1819 oli ta Kuressaare Laurentiuse koguduse abiõpetaja ja kohaliku algkooli (Haupt-Volksschule) asejuhataja (subrektor). Aastast 1804 oli ta kohalikus kreiskoolis õpetaja.
Koonilised projektsioonid

Moonutused

Koonilise projektsiooni puhul on moondevabadeks joonteks standardparalleelid ja seega standardparalleelidel moonutused puuduvad. Standardparalleelidest pooluse või ekvaatori suunas liikudes moonutused suurenevad. Siirdepindade lõikumisega on võimalik moonutusi vähendada. Joonisel 3 on toodud näide, kuidas on moonutused jaotunud vastavalt puute- ja lõikekoonuse puhul.  
Koonilised projektsioonid sobivad keskmistel laustel ida-lääne suunas väljavenitatud alade esitamiseks. Kooniliste projektsioonide puhul on heaks omaduseks see, et erinevad moonutused ei ole nii suured ja meridiaanide koonduvus on üsna loomulik võrreldes näiteks silindrilise projektsiooniga.
Amtrak

Amtrak (täisnimega National Railroad Passenger Corporation) on reisirongiliiklusettevõte, mida omab Ameerika Ühendriikide valitsus. Amtrak teostab reisijate vedusid rongidega üle kogu USA.
Kissa (Simuna)

Kissa oli küla Simuna kihelkonnas Määri ja Sirevere vahel.
1786. aastal asutati sinna külakool.
Kui Sireverest Avanduse-Rahkla teelõigule minna, jääb Kissa paremale. Kissa külast pärit Ester Laos on kirjutanud romaani "Õhtuks koju", mille tegevus toimub küla ja ümbruskonna ainetel 1980. aastatel.
19. septembril 1944 süütasid küla ülelendavad Vene lennukid.
President (film)

"President" (vene keeles "Президент") on Vladimir Solovjovi 2015. aasta dokumentaalfilm, mis kajastab Putini-ajastut Vladimir Putinile soodsast vaatevinklist. 
Koos Andrei Kodrašovi dokumentaalfilmiga "Krimm. Tee koju" olid need kaks 2015. aasta vaadatuimat dokumentaalfilmi Venemaal.
Taanlased

Taanlased (endanimetus danskere) on põliselt Taanis ja vähesel määral Lõuna-Schleswigis elav põhjagermaani rahvas, Taani põhirahvus. Taanlased räägivad taani keelt. Taanis elab umbes 5 miljonit taanlast. Taanlasi ja taani päritolu inimesi on maailmas kokku umbes 7 miljonit, neist Ameerika Ühendriikides 1,43 miljonit, Kanadas 200 000 ja Brasiilias 140 000. Taanlasi elab arvukalt veel Norras, Austraalias, Saksamaal ja Rootsis.
Eestis elas 2011. aasta rahvaloenduse andmetel 81 taanlast, neist Tallinnas 43.
Taanlaste lähedased sugulasrahvad on rootslased, norralased, fäärlased ja islandlased.
Ajaloolis-kultuuriliselt on taanlased valdavalt luterlik rahvas, kuigi 21. sajandi alguses peab üle poole taanlastest ennast ateistiks või agnostikuks.
Realism (filosoofia)

Realism on filosoofiline positsioon, mille kohaselt mingit liiki asjad või asjadeseisud on reaalselt ning tunnetajast sõltumatult olemas. 
Näiteks võib olla realist universaalide, teiste olendite vaimu, matemaatiliste objektide, võimalike maailmade ja moraaliväärtuste suhtes.
Filosoofiline positsioon võib olla nii komplitseeritud, et pole võimalik üheselt öelda, kas mingi kindla valdkonna suhtes on tegu realismiga või mitte. 
Teatud laadi objektide olemasolu eitamise tõttu realismiga vastuolus olevate positsioonide hulka kuuluvad näiteks veateooria, nominalism, instrumentalism ja eliminativism.

Realism ja konstruktivism

Realismi eri variandid mõistavad tunnetajast sõltumatust erinevalt. Siiski tähendab realism enamasti, et mingit asjade ja nende omaduste kogumit peetakse objektiivset reaalsuseks, mis  eksisteerib tunnetavast subjektist sõltumatult. Realistid peavad enamasti ka  objektiivset tõde tunnetuse sihiks, mille poole tunnetus pikas perspektiivis liigub. 
Sõltumatus subjektist tähendab sõltumatust näiteks uskumustest, keelest ja kontseptuaalsetest skeemidest. Realismist võib rääkida ka Vaimunähtuste suhtes; näiteks uskumuste olemasolu muidugi sõltub uskumustest, kuid realism uskumiste suhtes väidab, et see sõltuvus on ainult "triviaalne".  
Positsiooni, mis peab objekte tunnetajast sõltuvateks, nimetatakse konstruktivismiks. Selle vormide hulka kuuluvad idealism, subjektivism ja antirealism.

Skolastiline realism

Skolastikas on realismi all mõistetud seisukohta, et universaalid on tõeliselt olemas.

Realism teadusfilosoofias

Teadusfilosoofias mõistetakse realismi all tavaliselt seisukohta, mille kohaselt teoreetilised objektid on tõeliselt olemas ja teaduslikud teooriad on ligilähedaselt tõesed. Realismi eitavaid positsioone nimetatakse antirealismiks.
Niall Horan

Niall James Horan (sündinud 13. septembril 1993) on Iirimaa popstaar bändist One Direction.
Niall sai kuulsaks Suurbritannia telesaates "The X Factor" bändi One Direction liikmena. Ta on pärit Iirimaalt Mullingarist.
Tal on vanem vend Greg Horan. Tema vanemad Bobby ja Maura Horan (nüüdseks Maura Gallagher) lahutasid, kui ta oli 5-aastane. Niall ja tema vanem vend Greg kolisid mitu korda edasi-tagasi enne, kui nad jäid isaga Iirimaale elama.

Pärast One Directionit

Niall on käinud palju reisimas, jäänud pildile koos jalgpallur Robbie Keane'iga; on vaadanud tenniseturniiri, jalgpalli, jäähokit ja mänginud golfi. Horan on käinud Hanois ja Maya Bays. Pärast One Directionist puhkamist on jätkanud muusikaga. Aga Horan mängib ka golfi. Teinud koostööd Justin Rose'iga. Temalt ilmus ka ta enda kirjutatud singel "This Town".
4. mail 2017 ilmus temalt singel "Slow Hands".
Türann Oidipus

Retseptsioon

Kirjandusteadlane Toomas Liiv on "Türann Oidipust" nimetanud eruditsioonitekstiks. Sellele sekundeerib kirjanik Viivi Luik: "Merilai loo lugemine on osa võtmine mängust, mida igaüks mängib vastavalt oma senisele mängukogemusele. See on nagu jaht, millest osavõtja peab tundma jälgi, milleks antud juhul on varjatud tsitaadid. Selletaolised tekstid seni peaaegu puuduvad eestikeelses kirjanduses." Kirjanduskriitik Jaanus Adamson on eelkõige Liivist tõukudes märkinud, et kuigi võiks eeldada, et romaan on mõeldud erudeeritud lugejale, on see mõistetav ka eruditsioonist hoolimata.
Regioonide Partei

Muud

Ukraina massimeedias nimetatakse parteid aeg-ajalt irooniliselt "Rajoonide Parteiks".
Tahhogeneraator

Tahhogeneraator on alalisvoolumasin, mis muundab pöörlemiskiiruse ehk mehaanilise signaali pinge- ehk elektriliseks signaaliks.
Kaavere vald

Kaavere vald (saksa keeles Kawershof) oli vald Viljandimaal Põltsamaa kihelkonnas. Vald eksisteeris 1866–1892 ja siis liideti see Kurista vallaga
Valla alal asus Kaavere mõis.
Bitches Brew

"Bitches Brew" on Miles Davise duubelalbum aastast 1970, mis paljude meelest lõi džäss-rock'i ehk fusion'i kui žanri, kuigi eksperimente džässi ja rocki kokkusulatamiseks oli tehtud varemgi.
Album ilmus 1970. aastal plaadifirmalt Columbia/CBS ja algselt oli sellel 6 lugu (4 Davise kirjutatud, 1 Joe Zawinulilt ja 1 Wayne Shorterilt).
Rein Andre Teatristuudio

Rein Andre Teatristuudio (ka Rein Andre Stuudioteater) oli aastatel 1955–1961 Kanadas Torontos tegutsenud väliseestlaste teater.
Teatri asutaja ja juht oli Rein Andre. Teatristuudio õppijatest on tuntumad teiste seas Alma Oad, Endla Komi, Harri Mürk, Lembit Koorits.
Teatristuudiost arenes välja Kanada Eesti Teater.
The Banker

The Banker on Suurbritannia ajakiri, mis kuulub The Financial Times Ltd-le ja selle kaudu Pearson PLC meediaettevõtete gruppi.
The Banker annab regulaarselt välja auhindu parimatele finantsinstitutsioonidele paljudes kategooriates, lisaks valib ajakiri igal aastal parima rahandusministri. 2006. aasta parimaks rahandusministriks valis The Banker Eesti rahandusministri Aivar Sõerdi.
Ajakirja peatoimetaja on Stephen Timewell.
Saarnakõrve mõis

Saarnakõrve mõis (saksa keeles Sarnakorb) oli rüütlimõis Kose kihelkonnas Harjumaal. Tänapäevase haldusjaotuse järgi jäävad mõisa alad Harju maakonda Kose valda.
Mõis rajati 17. sajandil. 18. sajandil kuulus mõis Paykullidele ja Hagemeisteritele. 19. sajandi keskpaigast said mõisa omanikuks Stackelbergid, kes omasid mõisat 1919. aasta mõisate võõrandamiseni.
Mõisa peahoone, mis oli barokne ja puidust, ehitati tõenäoliselt 18. sajandi keskpaigas või varemgi. Peahoone lammutati 1964. Ka mõisa kõrvalhooned on tänapäevaks kõik hävinud.
Iku-Turso

Pärand

Soome mereväe üks II maailmasõjaaegne allveelaev kannab Iku-Turso nime. Sõja lõppedes Nõukogude Liit keelas Soomel allveelaevad ja Iku-Turso müüdi 1952. aastalBelgiasse vanarauaks.
Iku-Turso nime kannab asteroid 2828-Iku-Turso planeetide Marss ja Jupiter vahele jäävas Asteroidide vöös. Selle avastas Soomes esimesena naisena astronoomia alal doktorikraadi saanud Liisi Oterma 18.02.1942. Selle vanasoome sõjajumala nime võttis Hämeenlinna folk metal- ja viikingimetalbänd Turisas 1997.aastal. Kaasaegses kultuuris on viimasel ajal populaarsust saanud tuntud Ameerika karikaturisti ja stsenaristi Don Rosa loodud mütoloogiateemane Piilupart Donaldi koomiks ”Sampo saladus”, kus part Onu Robert otsib "Kalevalas" kirjeldatud üleloomuliku jõuga eset sampot. Veel kord Louhi kutsub siin Väinämöiselt varastatud kandlemuusika abil Iku-Turso appi ja nad lähevad koos Helsingit maatasa tegema.
2009. aastal esitas profimaadluse promootor Chikara tegelaskuju Tursast, kes on Chikara Pro Wrestlingi profimaadleja. Tursas kuulub samuti Bruderschaft des Kreuzes (BDK) liikmete hulka ning originaalsema välimuse saavutamiseks ta kannab maski suure habemega ja mitme suure sarvega. Teda reklaamitakse soomlasena, kuigi tema hüüdnimeks on "The Scandinavian Messenger of War" ("Skandinaavia sõjasõnumitooja"). Huvitaval kombel üks maadlejatest ja Tursase BDK aegsetest endistest kaaslastest oli Ares (maadleja), mis tuleneb vanakreeka sõjajumala nimest Ares. Muinaspõhja ja Norra mütoloogia osalt Chikara liikmena tuntud promaadleja UltraMantis Black on alates 2002. aastast sooritanud Chikara maadlusstseenides eelkõige üksikvõitluse ja kangelaslikkuse jumala Tyri rolli.
Nils Ramm

Harrastajana

Ramm oli kahekordne Rootsi meister poolraskekaalus (kuni 175 naela ehk 79,4 kg) aastatel 1926-1927.
Ramm sai raskekaalus (üle 175 naela ehk 79,4 kg) 1928. aasta Amsterdami olümpiamängude poksivõistlustel hõbemedali, kaotades finaalis kuldmedali- ja olümpiavõitjale Arturo Rodríguezile (Argentina).
Ramm võitis raskekaalus (üle 175 naela ehk 79,4 kg) 2. Euroopa meistrivõistlustel (Berliin, 1927) kuldmedali ja tuli Euroopa meistriks. Ta sai poolraskekaalus (kuni 175 naela ehk 79,4 kg) 1. Euroopa meistrivõistlustel (Stockholm, 1925) hõbemedali, kaotades finaalis kuldmedalivõitjale ja Euroopa meistrile Thyge Petersenile (Taani).

Elukutselisena

Ramm poksis oktoobrist 1928 kuni novembrini 1931 elukutselisena. Ta pidas kokku 22 kohtumist, millest võitis 17 (neist 6 nokaudiga) ja kaotas 4 (neist ühe nokaudiga) kohtumist ning üks kohtumine jäi viiki. 
Ta on olnud elukutseliste nii Rootsi kui ka Skandinaavia meister.
Oleg Valov

Oleg Valov (vene keeles Валов Олег Евгеньевич; sündinud 3. jaanuaril 1992 Moskvas) on Venemaa jalgpallur.
Aastast 2013 mängib ta klubis FC Infonet.
Endomondo

Endomondo on sportlikku liikumist jälgiv mobiilirakendus, mille 2008. aastal töötas välja samanimeline Taani firma.
Rakendus toimib GPSiga mobiiltelefonidel ja Garmini GPS-seadmetel. Pikaajalisi andmeid saab näha firma veebilehel. 2012. aastal kasutas rakendust 10 miljonit kasutajat, kes registreerisid päevas 250 000 treeningut.
Firma rajati Taanis 2007. aastal. 2013. aastaks oli sel 15 töötajat ja ettevõttesse oli investeeritud 3,1 miljonit USA dollarit.
Endomondo korraldab üleeuroopalist jalgrattateede kaardistamist European Cycling Challenge, kus vabatahtlikud registreeruvad oma linnade võistkondadesse ja jäädvustavad oma igapäevaseid rattamarsruute. Kogunevat andmestikku saab kasutada linnade rattateede planeerimiseks ja korraldamiseks.
Wrocławi linnastaadion

Wrocławi Linnastaadion on Poola linnas Wrocławis asuv jalgpallistaadion. Jalgpalli 2012. aasta Euroopa meistrivõistlustel toimus seal kolm alagrupikohtumist.
Teenuse jõgi

Teenuse jõgi on Kasari jõe ülem- ja keskjooksu nimetus kuni Vigala jõega ühinemiseni. Kohalikud nimetavad ülemjooksu ka Russalu ja Sipa jõeks.
Pikkus 87 kilomeetrit, jõgikonna pindala 846 ruutkilomeetrit ning aasta keskmine vooluhulk on Vigala jõega ühinemiskohas 8 kuupmeetrit sekundis.
Suuremad vasakpoolsed lisajõed on Vardi jõgi ja Konnaveski oja, Märjamaa peakraav ja Pühaoja ning parempoolsed Ellamaa oja, Urevere oja, Luiste jõgi ja Vaikna peakraav.
Hüdroloog August Loopmann pidas Kasari jõgikonna peajõeks Kasarit koos Vigala jõega. Seega oli tema seisukoha järgi Teenuse jõgi Kasari jõe parempoolne lisajõgi. Põhjenduseks oli see, et enne ühinemist Teenuse jõega on Vigala jõel aasta keskmine vooluhulk 15 kuupmeetrit sekundis (Teenuse jõel 8 kuupmeetrit sekundis).
Hendrik Proosa

Hendrik Proosa (sündinud 7. detsembril 1983) on eesti multimeediumidisainer ja alpinist.
Ta on kaljuronija, kes hakkas mägedes käima 2003. aastal ja 2004. aastal astus Alpiklubi Firn liikmeks. Lisaks kaljuronimisele harrastab ta mägimatkamist alpinismi elementidega. Ta on neljal hooajal tunnistatud Alpiklubi Firn hooaja parimaks kaljuronimises. Hooaja parimaks on koduklubi teda valinud ka teisteski kategooriates:  2007. aastal mägimatkamises (mägimatk Alpides Itaaliast Prantsusmaale: Miage liustikult üle Dome'i sadula tõusuga Mont Blanci tippu) ja 2009. aastal kõrgalpinismis tõusuga Lõuna-Ameerikas kuuetuhandelise Chimborazo tippu.

Haridustee ja töökäik

Ta lõpetas 2002. aastal Tallinna Reaalkooli ja 2007. aastal Tartu Ülikooli bioloogia-geograafiateaduskonna geograafia erialal bakalaureusekraadiga.
Ta töötas Tartu Kunstikoolis animatsiooni, multimeediumi ja   kolmemõõtmelise modelleerimise aineõpetajana. 2013. aastal asutas ta Tartus kinofilmide, videote ja telesaadete tootmisjärgse tegevusega seotud firma (osaühingu Kaldera).

Alpinism

Ta on osalenud mitmetel kaljuronimise võistlustel Eestis, Lätis (Zelma karika võistlused) ja Leedus, tulnud neil esikolmikusse. Leedus toimunud 2007. aastal Baltikumi meistrivõistlustel saavutas ta III koha.
Ta on matkanud ja roninud 2003. aastal Slovakkias Kõrg-Tatrates, 2004. aastal Altais, 2005. aastal Marokos Kõrg-Atlases, Itaalias Alpides Monte Rosa piirkonnas, Soome Olhava piirkonnas (seda piirkonda külastas ta ka järgnevatel aastatel) ja Ukrainas Krimmi poolsaarel. 2006. aastal matkas ta Kaukaasias koos tõusuga Elbruse idanõlval 5000 m kõrgusele. 2007. aastal retkles ta Alpides, tõusis seal Itaalia marsruuti pidi Mont Blanci (4808 m) tippu ja laskus mööda Gouter' marsruuti. 2008. aastal tegi ta kaljuronimisreisi Sloveeniasse ja Horvaatiasse. 2009. aastal ronis ta Ecuadoris Andides mitme vulkaani tippu, üritas ka Chimborazo tippu tõusta. 2010. aastal võttis ta osa talvisest 10-päevasest suusamatkast Hibiinides. 2011. aastal osales ta kaljuronimisretkel Kreekas ja Itaalias, 2012. aastal Itaalias Dolomiitides. 2014. aasta alguses osales 10-päevasel talvisel suusamatkal Hibiinidesse. 2014. aastal Dolomiitides Cinque Torri piirkonnas tegi erinevaid lühemaid kaljumarsruute ning tõusis matka käigus Lagazuoi tippu. 2016. aastal osales matkaretkel Itaalia Alpidesse, matka käigus tõusis Breithorni tippu. 2017. aasta alguses osales 10-päevasel talvisel suusamatkal Lähispolaar-Uuralitesse. Matka käigus tõusti Uurali mäestiku kõrgeimasse tippu Naroda (1894 m). Sama aasta augustis osales mägimatkal Gruusiasse, mille käigus tõusti ka Kazbeki tippu.
Kaplinna Eesti Selts

Kaplinna Eesti Selts on Lõuna-Aafrika Vabariigis Kaplinnas tegutsev Lõuna-Aafrika Vabariigi eestlasi ühendav selts.
1964 ilmus seltsil väljaanne Lõunasäde.
Revo Raudjärv

Haridus

Revo Raudjärv on õppinud Pala Põhikoolis, Ülenurme Gümnaasiumis, Tartu Tööstuskoolis (hotellinduse eriala) ja Tartu Ülikooli Kehakultuuriteaduskonnas (kehaline kasvatus ja sport eriala), samuti Tallinna Tehnikaülikooli majandusteaduskonnas ning läbinud filmi ja meedia juhtimiskursused Shanghai Ülikoolis.

Töökäik

2004. aastal organiseeris Revo Raudjärv Eesti ettevõtteid Iraagi ülesehitustöödele ja 2006. aastal asutas ta koos Marek Jõksiga Tartu Ülikool/Rocki korvpallimeeskonna fänniklubi. 2007–2008 töötas telekanalis Kalev Sport spordireporteri ja saatejuhina. 2009. aastal asutas ta Eesti esimese internetipõhise telekanali Sport TV, mis tootis otseülekandeid spordivõistlustest ja edastas pilti internetis.  
2011. aastal sai Revo Raudjärv Tallinna Televisioon uudistesaadete peatoimetajaks. 2012. aastast tegi ta saatejuhi ja peaprodutsendina saatesarja "Spordisõbrad" (50 saadet). 2013. aasta suvel oli ta saatesarja "Suvemiks" projektijuht-peaprodutsent (55 saadet). 2014. aastal tõi ta eetrisse telesaate "Spordiakadeemia", kus ta on nii projektijuht kui ka saatejuht. Revo Raudjärve osalusel toodetud saated on olnud eetris telekanalites Tallinna TV, Eesti Televisioon, ETV 2, TV 6, Kalev Sport, Yle TV, TV 14, TV 4, Kanal 2 jm.
2017. aastast on ta Tallinna TV juhatuse liige.

Muu töö

Ta on peale telesaadete teinud ka õppefilme ja mitu dokumentaalfilmi. Töötanud mitu aastat DJ ja õhtujuhina ning olnud raadiojaamas Ring FM saatejuht.

Ühiskondlik tegevus

2004–2009 kuulus Revo Raudjärv Eesti Reformierakonda. Alates 2009. aastast on ta Eesti Olümpiaakadeemia juhatuse liige.

Spordiharrastus

Revo Raudjärve hobiks on murdmaasuusatamine. 2011. aastal tuli ta Eesti meistriks murdmaasuusatamises (harrastajate klassis). 
2007. aastal võitis ta Viru Maratonil 21 km distantsil esikoha.
Aleksander Ohu

Aleksander Ohu (23. veebruar 1901 Ravila vald, Harjumaa – 18. veebruar 1972 Tartu) oli Eesti geofüüsik ja meteoroloog.

Elulugu

Aleksander Ohu oli talupidaja poeg.
Lõpetas 1921 Tallinna Rahvaülikooli Seltsi Eragümnaasiumi, õppis 1922–34 TÜ matemaatika-loodusteaduskonnas, lõpetas 1940. Oli 1925–28 TÜ meteoroloogiaobservatooriumi sünoptik, töötas aastast 1929 Tallinna Hüdrometeoroloogia Instituudis, oli aastast 1947 Eesti TA Füüsika, Matemaatika ja Mehaanika Instituudi teadur. Hiljem töötas Tartu Struumatõrje Dispanseris.

Teadustöö

Uurimisvaldkond: ilmastik Eestis ja Läänemere piirkonnas. Üle 10 teadustrükise.
Astuuria printsessi auhind

Astuuria printsessi auhind (hispaania keeles Premios Princesa de Asturias, astuuria keeles Premios Princesa d'Asturies), aastatel 1981–2014 Astuuria printsi auhind (hispaania keeles Premios Príncipe de Asturias, astuuria keeles Premios Príncipe d'Asturies), on iga-aastane rahvusvaheline auhind, mida rahastab ja annab välja Hispaanias Astuuria Printsessi Fond (enne seda Astuuria Printsi Fond) isikutele, asutustele ning isikute ja asutuste rühmadele märkimisväärsete saavutuste eest kaheksas kategoorias: kunstid, kommunikatsioon ja humanitaaria, rahvusvaheline koostöö, kirjandus, sotsiaalteadused, sport, teaduslik ja tehniline uurimistöö, rahu.
Auhind antakse üle pidulikul tseremoonial Teatro Campoamoris Astuuria vürstiriigi pealinnas Oviedos Hispaania troonipärija, Astuuria printsessi eesistumisel. Auhind koosneb auhinnatunnistusest, Joan Miró skulptuurist, Astuuria Printsessi Fondi vapiga rinnamärgist ja rahalisest preemiast 50 000 eurot.
Auhinna asutas 24. septembril 1980 tollal kaheteistkümneaastane Astuuria prints, tulevane kuningas Felipe. Felipe tõusmisel Hispaania kuningaks 19. juunil 2014 anti teada, et alates 2015. aastast nimetatakse fond ja auhind ümber Hispaania uue troonipärija, Astuuria printsessi Leonori järgi Astuuria printsessi fondiks ja auhinnaks. Kuni ajani, mil  Astuuria printsess on küllalt vana, et juhtimine üle võtta, on auhinnatseremooniate eesistujaks kuningas Felipe.
2015. aastal võitis Astuuria printsessi auhinna rahvusvahelise koostöö kategoorias Vikipeedia.
Tallink Takso

Ajalugu

2007. aasta augustis asutas investeerimisfirma Infortar koos kaasaktsionäridega uue taksofirma Tallink Takso. Seejärel tehti teatavaks plaan, et 2008. aasta esimestel kuudel alustab äsja loodud firma 100 uue taksoga.
26. mai hommikul kell 05.00 alustas Tallink Takso klientide teenindamist 51 taksoga.
Tallink Takso hinnad on teiste Tallinna taksofirmade hindadest kõrgemad.